Predkladacia správa

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie /ďalej len EIKS/ . Cieľom stratégie je zvýšiť informovanosť v krajinách EÚ o Slovensku ako o budúcom členovi Únie politicky, ekonomicky a spoločensky pripravenom na členstvo a snaha efektívne reagovať na obavy a pochybnosti súvisiace so vstupom SR do EÚ.
	Východiskom pre realizáciu EIKS bolo uznesenie vlády SR č. 1039 z 18. 9. 2002, ktorým vláda SR schválila zmenu koncepcie EIKS. MZV SR na základe tohto uznesenia ustúpilo od zámeru realizovať stratégiu výhradne prostredníctvom projektov ZÚ a namiesto toho navrhlo, aby prezentáciu Slovenska v zahraničí realizovala profesionálna agentúra, ktorá vzíde z transparentného procesu verejnej súťaže.
Predložený materiál prezentuje vyhodnotenie plnenia programu EIKS v 1. polroku 2003. Ťažisko EIKS sa v tomto období presunulo najmä do politicko-ekonomických prezentácií v zahraničí, zabezpečenia účasti SR na spoločných prezentáciách kandidátskych krajín, práce so zahraničnými novinármi a realizácie verejných súťaží na výber agentúr, ktoré budú realizovať projekty EIKS.
Pôvodná koncepcia predpokladala čerpanie finančných prostriedkov v rokoch 2002 - 2003 na základe uznesenia č.1102 z 9. 10. 2002. Skutočnosť, že na základe nedostatočnej úrovne predkladaných projektov nebolo možné uzatvoriť dve verejné súťaže na prezentáciu SR vo vybraných členských krajinách EÚ, spôsobila, že bolo potrebné vypísať nové súťaže na tieto projekty. Pri priaznivom priebehu týchto opakovaných verejných súťaží je predpoklad, že budú uzatvorené až koncom tohto roku, to znamená, že je nemysliteľné, že by svoje projekty stihli účelne realizovať v roku 2003. V súvislosti s touto skutočnosťou odporúčame vláde SR odsúhlasiť možnosť čerpania prostriedkov EIKS do 30.júna 2004 s tým, že projekty prezentácie budú orientované na oslavy vstupu SR do EÚ v máji 2004.
	Rozhodnutie vlády SR z r. 2001 vyčleniť finančné prostriedky na EIKS v členských krajinách EÚ možno jednoznačne hodnotiť ako krok správnym smerom. Jej implementácia však trpí absenciou základného systematického a dlhodobého budovania imidžu krajiny a nedostatočnou štátnou prezentáciou od jej vzniku v r. 1993, na ktorých výsledky  EIKS mala nadviazať.
	Na základe doterajších skúseností, informácií z našich ZÚ v zahraničí, ale aj reakcií slovenskej verejnosti, ktorá na problém nedostatočnej prezentácie SR v zahraničí opakovane upozorňuje, treba konštatovať, že je nevyhnutné, aby sa problematika prezentácie SR v zahraničí v budúcnosti riešila systémovo a koncepčne.
	Predložený materiál nemá finančný, ekonomický, environmentálny vplyv ani vplyv na zamestnanosť.